**Kooperatiba-sozietateen eduki- eta erregistro-betekizunak**
Kooperatiba-sozietate bat eratzeko administrazio-prozeduraren faseak, beharrezkoak diren dokumentuen zerrenda eta inskriba daitezkeen egintzak

14/2006 FORU LEGEA, abenduaren 11koa, Nafarroako Kooperatibei buruzkoa

2006ko 149. NAO, abenduaren 13koa

1. Kooperatiba-sozietatea eratzeko, lehenbizi sozietatea eratzeko batzar bat egin behar da; batzar horretan sozietatea sustatu dutenek hartu behar dute parte, eta sustatzaile bakoitzak boto bat izanen du. Batzar eratzaileko lehendakaria eta idazkaria bertaratutako sustatzaileen artetik hautatuko dira.

2. Sozietatea eratzeko batzarrean honako alderdi hauei buruzko erabakiak hartu behar dira:

* 1. Sozietatearen estatutuen proiektuaren onespena.
	2. Kapital sozialaren ekarpenak izenpetu eta ordaintzeko modua eta epeak.
	3. Kudeatzailea edo kudeatzaileak izendatzea, egin ditzaten kooperatiba-sozietate hori inskribatzeko beharrezkoak diren egintzak.
	4. Sozietatea inskribatu ondoren, lehenengo zuzendaritza kontseiluko edo administratzaile bakarraren eta kontu-hartzaileen Kontseiluko karguak beteko dituzten sustatzaileak izendatzea.
	5. Sustatzaileen artean, eraketa-eskritura egiletsi behar dutenak izendatzea.

3. Sustatzaileek Nafarroako Kooperatiben Erregistroari eskatuko diote estatutuen proiektuaren aldeko kalifikazioa ematea. Horretarako, agiri hauek aurkeztu beharko dituzte:

1. Kalifikazio-eskaera. Izendatutako kudeatzaileak edo kudeatzaileek Politika Ekonomiko eta Enpresarialaren eta Laneko Zuzendaritza Nagusira igorriko du(te).
2. Batzar Eratzailearen akta ziurtatzea (bi ale), jarraian jasotzen denaren arabera.
3. [Kooperatiben Erregistroko Atal Nagusia](http://www.empleo.gob.es/es/sec_trabajo/autonomos/economia-soc/Regsociedades/index.htm)k kooperatibaren izenaren gainean emandako ziurtagiri negatiboa.
4. Estatutuen proiektuaren bi ale, Batzar Eratzaileak onartutakoak, ondoren zehazten den edukiarekin.
5. Ziurtagiriaren sinatzaileen NANaren fotokopia.

**Batzar Eratzailearen aktaren ziurtagiria**

Batzar eratzailean idazkari lanetan ari den sustatzaileak emanen du, betiere lehendakariaren oniritziarekin.

Batzar Eratzailearen aktan jaso behar dira hartutako erabakiak, bai eta sustatzaileen zerrenda ere, haien izen-abizenak, NANa, AIZ edo pasaportea ageri direla.

**Estatutuak**

Kooperatiba-sozietateen estatutuetan honako hauek jaso beharko dira:

1. Izendapena.
2. Helburu soziala.
3. Helbidea.
4. Sozietatearen iraupena.
5. Kooperatibak jarduera kooperatibizatuak zein lurralde-eremutan egin ditzakeen.
6. Gutxieneko kapital soziala, tituluaren balioa, bazkide bakoitzaren gutxieneko nahitaezko ekarpena eta ekarpen sozialak eskualdatzeko sistema.
7. Soberakinak banatzeko irizpideak, ongi zehaztuz gutxienez zer ehuneko sartu behar den Nahitaezko Erreserba Funtsean eta zein Hezkuntza eta Sustapen Sozialekoan, azken funts honetakoak zertarako izanen diren zehaztuta.
8. Kooperatiba-sozietatearen gobernu-organoen araubidea, honako hauek zehaztuta: osaera, eginkizunak, jarduteko prozedura, akordioen gehiengoak, boto eskubidea eta bazkideen bermeak edo bazkideei atxikitakoenak, horrelakorik balitz.
9. Baldintza objektiboak eta bazkideak onartzeko, baja emateko eta kanporatzeko prozedura, ekarpenak itzultzeko eskubidea eta horiek gauzatzeko epeak.
10. Barne-diziplinako arauak, falten eta zehapenen tipifikazioa eta zehapen-prozedura.
11. Kooperatiba-sozietatea desegiteko eta likidatzeko arrazoiak eta prozedura.
12. Legeak ezarritako beste edozein eskakizun.

4. Nafarroako Kooperatiben Erregistroak kalifikatuko du estatutuen proiektua, eta, behar izanez gero, antzemandako akatsak zuzentzeko eskatzen ahalko du. Halaber, ebazpena eman du, proiektu horren aldeko txostena emanez.

5. Aldeko kalifikazioa jakinarazi eta 3 hilabeteko epean, Batzar Eratzaileak izendatutako pertsonek eskritura publikoa eginen dute notarioaren aurrean, eta kooperatiba Nafarroako Kooperatiben Erregistroan inskribatzeko eskatuko dute.

Horretarako, agiri hauek aurkeztu beharko dituzte:

1. Inskripzio eskaera.
2. Eraketa-eskritura publikoaren lehenengo kopia eta kopia soila.
3. Proiektatutako kooperatibak eginen duen jarduera-motari buruzko adierazpena.

Eskriturak honako hauek jasoko ditu:

1. Sustatzaileen zerrenda eta haien identifikazio-datuak.
2. Kooperatiba-sozietatea eratzeko borondatea, estatutuetan bertan adierazitako helburu eta irismenarekin.
3. Sozietatearen estatutuak, Nafarroako Kooperatiben Erregistroaren aldeko kalifikazioarekin.
4. Adierazpena, zeinetan jasoko baita sustatzaileek ordaindu dutela, gutxienez, bazkide izateko nahitaezko ekarpenaren % 25, baita ekarpenaren gainerakoa ordaintzeko modua eta epea ere. (Ordaindutako ekarpen guztien batura ez da estatutuetan zehaztutako gutxieneko kapitalaren zenbatekoa baino txikiagoa izanen).
5. Sozietatea eratutakoan, lehen zuzendaritza kontseilu ko kide izanen diren pertsonak izendatzea, baita kontu-hartzailearena edo kontu-hartzaileena ere.
6. Bazkide bakoitzak eskudirutan jarritako zenbatekoa zenbat izanen den, ondasunak edo eskubideak, adieraziz diruzkoak ez diren ekarpenen balorazioa eta bazkide bakoitzak jasotako titulu kopurua.
7. Sozietatearen helburu nagusia.

Eskrituran jaso beharko da ordainketaren, salbuespenaren edo ondare eskualdaketen eta egintza juridiko dokumentatuen gaineko zergari lotuta ez egotearen justifikazioa.

6. Erregistroan inskribatzen ez den bitartean, proiektatutako kooperatiba-sozietateak izenari "eratze bidean" hitza gehitu beharko dio.